b'\n_START_ARTICLE_\nGravneset\n_START_PARAGRAPH_\nGravneset, tidligere kalt Trinity Harbour, er et nes under midtveis p\xc3\xa5 s\xc3\xb8rbredden av Magdalenefjorden, nord p\xc3\xa5 Hoelhalv\xc3\xb8ya i Albert I Land, nordvestre Spitsbergen. Odden ligger under Trankollane (543-606 meter) og utgj\xc3\xb8r en relativt stor og jordrik kystslette som i \xc3\xa5rhundrer har v\xc3\xa6rt brukt som gravplass for fangstfolk. Den avslutter Gullybukta som dennes \xc3\xb8stlige avgrensning._NEWLINE_Gravneset inneholder mer enn 100 graver, og bes\xc3\xb8kes \xc3\xa5rlig av om lag 10\xc2\xa0000 cruiseturister. Antallet n\xc3\xa5dde et h\xc3\xb8ydepunkt med 19\xc2\xa0245 turister i 1996, men har siden g\xc3\xa5tt gradvis tilbake til et niv\xc3\xa5 p\xc3\xa5 jevnt 4 - 10\xc2\xa0000 \xc3\xa5rlige ilandstigende bes\xc3\xb8kende siden 2008. Det er betydelig fare for slitasje p\xc3\xa5 kulturminnene og turisttrafikken mellom gravene og hustuftene er strengt regulert. I 1996 ble nordbredden inngjerdet og vegetasjonen kom seg raskt. Det sentrale omr\xc3\xa5det med graver og tufter ble stengt for fri ferdsel i 2002, grunnet nedsliting av vegetasjonen._NEWLINE_Sysselmannen p\xc3\xa5 Svalbard har en oppsynshytte p\xc3\xa5 stedet, og det er vanlig for fritidsb\xc3\xa5ter \xc3\xa5 legge til i denne bukta p\xc3\xa5 \xc3\xb8stsiden av odden for overnatting og v\xc3\xa6rligge._NEWLINE_P\xc3\xa5 odden er det rester av den britiske hvalfangststasjonen Trinity Harbour fra 1600-tallet. Stasjonen kan ha v\xc3\xa6rt samtidig med, eller ha avl\xc3\xb8st stasjonen som ble anlagt lengre nord i Scheibukta, og som ble oppgitt i 1623._NEWLINE_Det har antakelig ikke v\xc3\xa6rt norske fangststasjoner her i den norske fangstperioden i mellomkrigstiden, men omr\xc3\xa5det inngikk i Fangstomr\xc3\xa5de nummer 23._NEWLINE_I 1973 ble stedet og ruinene en del av Nordvest-Spitsbergen nasjonalpark. Sysselmannen p\xc3\xa5 Svalbard inkluderte kulturminnene her i et s\xc3\xa6rskilt milj\xc3\xb8overv\xc3\xa5kingsprogram implementert i \xc3\xa5rene 1997-2009, med egne tiltak for \xc3\xa5 dokumentere, m\xc3\xa5le, og forebygge milj\xc3\xb8slitasje p\xc3\xa5 kulturminnene.'